אוליבר סאקס

אוליבר סאקס, 2009
אוליבר וולף סאקס (שם מלא באנגלית: Oliver Wolf Sacks; 9 ביולי 1933 – 30 באוגוסט 2015) היה נוירולוג וסופר מדע פופולרי יהודי-בריטי-אמריקאי. ספריו הידועים הם "האיש שחשב שאשתו היא כובע" ו"יקיצות".

== קורות חיים ==
סאקס נולד בלונדון שבאנגליה, הצעיר מבין ארבעה אחים, בן לזוג הרופאים היהודים סמואל סאקס ומיוריאל אלסי לנדאו. אביו היה ממוצא ליטאי. משפחתו הייתה מסורתית, אם כי בהמשך הצהיר כי הוא אתאיסט. היה בן דודם של אבא אבן מצד אחד, וישראל אומן מצד שני. בצעירותו התנדב בקיבוץ עין השופט. באוטוביוגרפיה "Move: A Life" (2015) חשף כי הוא הומו.

מילדותו המוקדמת סבל סאקס מהתקפי מיגרנה שקדמו להם הזיות; היה לכך חלק בהחלטתו להתמחות בנוירולוגיה.

הוא סיים את לימודי הרפואה באוניברסיטת אוקספורד והתקבל כנוירולוג באוניברסיטת קליפורניה בלוס אנג'לס (UCLA). הוא התגורר בניו יורק מאז 1965, והיה פרופסור קליני לנוירולוגיה בבית הספר לרפואה ע"ש אלברט איינשטיין, פרופסור נספח לנוירולוגיה בבית הספר לרפואה של אוניברסיטת ניו יורק ונוירולוג מייעץ למסדר "האחיות הקטנות של העניים". כמו כן הייתה בבעלותו מרפאה בניו יורק.

ספריו של סאקס תורגמו ל-21 שפות, בהן עברית.

סרט הדרמה התעוררות (1990) מבוסס על ספרו של סאקס "יקיצות", בו מתואר כיצד ניסה לטפל בחולים אשר בילדותם נפגעו ממגפת אנצפאליטיס לתארגיקה, וכתוצאה מכך שהו במצב קטטוני במרבית חייהם. בסרט הדמות של ד"ר מלקולם סאייר, אותה מגלם רובין ויליאמס, מבוססת על סאקס עצמו.

אוניברסיטת אוקספורד העניקה לו תואר דוקטור לשם כבוד במשפט אזרחי ביוני 2005.

במרץ 2006 היה סאקס אחד מ-263 רופאים, שיצאו במכתב גלוי בירחון "לאנסט", שמתח ביקורת על רופאי צבא ארצות הברית, שניהלו או פיקחו על האכלה בכפייה של עצירים במחנה גואנטנמו, שהכריזו על שביתות רעב.

סאקס נפטר ב-30 באוגוסט 2015 בביתו שבגריניץ' וילג' במנהטן בגיל 82, ממחלת הסרטן. הותיר את בן-זוגו מזה שש שנים, הסופר ביל הייז.

==ספריו==
כתיבתו של סאקס משלבת מדע פופולרי וחוויות אישיות מניסיונו כמטפל ולעיתים גם כחולה. החולים שהוא מתאר מצליחים במקרים רבים להסתגל למצבם באופנים שונים, אף כי המצבים הנוירולוגיים שהם נתונים בהם נחשבים בדרך כלל לחשוכי מרפא. בין הנושאים שעסק בהם תסמונת טורט, תסמונת הגפה הזרה והשפעות שונות של מחלת פרקינסון. אמנם חלק מהחוקרים מבקרים בחריפות את ספריו בטענה שהוא מנצל את החולים לטובת כתיבת ספרים (למשל טום שייקספיר).

סאקס עסק גם בהיסטוריה של המדע, והוא מרבה לצטט בספריו מתוך כתביהם של חוקרים שקדמו לזמנו, אשר הצטיינו לדבריו ביכולת כתיבה, בעומק מחשבה ובידע מדעי מקיף, לעומת המדענים בני זמנו שנוטים להתמחות ממוקדת. כתבי הנוירולוג אדוארד ליווינג בן המאה ה-19 היוו עבורו השראה לעסוק בכתיבה על נויורולוגיה לציבור הרחב.

בין ספריו:
* "האיש שחשב שאשתו היא כובע"- מתאר שורה של תופעות נוירולוגיות, תוך הדגמות מתוך ניסיונו הטיפולי של סאקס. כותרת הספר מתייחסת למקרה של גבר שלקה בפרוסופגנוזיה. הספר היווה נושא לאופרה של מייקל ניימן משנת 1986 וגם הוסרט בבימויו של פיטר ברוק.
* "יקיצות" תיאר את התנסויותיו של סאקס בשימוש בתרופה החדשה L-DOPA לחולים, שהיו קרבנות למחלת ה"אנצפאליטיס לתארגיקה" שפרצה בשנות ה-20 של המאה ה-20. הספר היווה נושא לסרט בסדרת הטלוויזיה הבריטית "דיסקברי" ולסרט קולנוע באותו השם.
* "אנתרופולוג על המאדים" מתאר שבעה אנשים, ביניהם טמפל גרנדין, שאותה הוא מכנה "האנתרופולוגית במאדים". גרנדין היא פרופסורית להתנהגות בעלי חיים, אוטיסטית בתפקוד גבוה, מעצבת מכשור לשחיטה מפחיתת סבל, וסופרת מדע פופולרי.
* "האי של עוורי הצבעים" מתאר את בני הצ'אמורו מגואם שלהם קיימת בשכיחות גבוהה צורה של ALS, הידועה בשם ליטיקו-בודיג; שילוב הרסני של ALS, שטיון ופרקינסוניות.
* "על רגל אחת" מתאר את התנסויותיו של סאקס עצמו כאשר איבד את התחושה ברגלו השמאלית לאחר תקופה ממושכת בגבס
* "הזיות" - על תופעת ההזיה שבסיסה נוירולוגי, כגון הזיות שמקורן בחסך חושי, בתסמונת שארל בונה, בשימוש בסמים או כתופעות הנלוות לעיתים למצבים רפואיים כמו מחלת פרקינסון, מיגרנה ואפילפסיה.

== ספרים שתורגמו לעברית ==
* מיגרנה (1970)
* יקיצות (1973)
* על רגל אחת (1984), בהוצאת מחברות לספרות, 2000
* האיש שחשב שאשתו היא כובע (1985)
* לראות קולות: מסע אל ארץ החירשים (1989)
* אנתרופולוג על המאדים (1995)
* האי של עיוורי-הצבעים (1997)
* הדוד טונגסטן, מאנגלית: עמנואל לוטם, זמורה ביתן, 2009.
* מוזיקופיליה, מאנגלית: נעמי כרמל, הוצאת כנרת זמורה ביתן, מחברות לספרות, 2009.
* עין הנפש, מאנגלית: יכין אונא, הוצאת כנרת, זמורה־ביתן, 2012.
* הזיות (2013)

== קישורים חיצוניים ==

* 

* 
* [https://web.archive.org/web/20060525021612/http://wiredforbooks.org/oliversacks/ הקלטה של ריאיון עם אוליבר סאקס משנת 1989]
* [http://www.wired.com/wired/archive/10.04/sacks_pr.html מאמר בירחון Wired מהתאריך 04/2002]
* 
* 
* 
* 
* 
<div class="mw-content-ltr">
* [http://www.wqxr.org/#!/story/oliver-sacks-neurologist-and-author-who-explored-musics-impact-brain-dies-82/, Neurologist and Author Who Explored Music's Impact on Brain, Dies at 82]
* 
* Gregory Cowles, [http://www.nytimes.com/2015/08/31/science/oliver-sacks-dies-at-82-neurologist-and-author-explored-the-brains-quirks.html Oliver Sacks, Neurologist Who Wrote About the Brain’s Quirks, Dies at 82], הניו יורק טיימס, August 30, 2015
* JTA, [http://forward.com/news/breaking-news/320065/neurologist-and-author-oliver-sacks-dies-at-82 Neurologist and Author Oliver Sacks Dies at 82], The Forward, August 30, 2015
* Adam Zeman, [http://www.theguardian.com/books/2015/aug/30/oliver-sacks Oliver Sacks obituary], The Guardian, 30 August, 2015
* Douwe Draaisma, [http://www.nature.com/nature/journal/vaop/ncurrent/full/525188a.html Oliver Sacks (1933–2015)], Nature (2015)
* [Http://www.radiolab.org/story/remembering-oliver-sacks/ Remembering Oliver Sacks- radio interview (Radiolab)] (2015)
</div>

==הערות שוליים==

קטגוריה:נוירולוגים בריטים
קטגוריה:נוירולוגים אמריקאים
קטגוריה:נוירולוגים יהודים
קטגוריה:ביולוגים יהודים בריטים
קטגוריה:ביולוגים יהודים אמריקאים
קטגוריה:סופרים יהודים בריטים
קטגוריה:סופרים יהודים אמריקאים
קטגוריה:אתאיסטים יהודים
קטגוריה:להט"בים בריטים
קטגוריה:להט"בים אמריקאים
קטגוריה:להט"בים יהודים
קטגוריה:מחברי ספרי מדע פופולרי
קטגוריה:בעלי תואר דוקטור מאוניברסיטת אוקספורד
קטגוריה:סגל אוניברסיטת קולומביה
קטגוריה:נכות באמנות
קטגוריה:מפקדים במסדר האימפריה הבריטית
קטגוריה:הקשת האוטיסטית: חוקרים מטפלים וטיפולים
קטגוריה:אתאיסטים בריטים
קטגוריה:אתאיסטים אמריקאים
קטגוריה:מדעני מוח בריטים
קטגוריה:רופאים להט"בים
קטגוריה:מדעני מוח יהודים אמריקאים
קטגוריה:בריטים ממוצא יהודי-ליטאי
קטגוריה:אמריקאים שנולדו ב-1933
קטגוריה:אמריקאים שנפטרו ב-2015